Qatar matbuoti: “Dohaga uchib kelgan o‘zbekistonlik futbolchilar o‘tgan yilgi kuchli tarkibdan farq qiladi”

Doha shahrida bugun bo‘lib o‘tadigan o‘yin Qatar davlatining mahalliy matbuotida imkon qadar yoritilmoqda. Mirjalol Qosimov boshchiligidagi futbolchilar haqida so‘z yuritar ekan, mahalliy matbuot O‘zbekiston milliy terma jamoasining umumiy o‘yini pasaygani va ayni paytda yoshlardan iborat tarkibga ega ekanligini ta’kidlamoqda. Bu haqda Uff.uz xabar berdi.

Jumladan, Qatar Daily Star, Gulf Times va Doha News nashrlari bugungi o‘yin haqida qisqacha to‘xtalib o‘tgan.
“Dushanba kungi o‘yin Jamol Belmadiy shogirdlari uchun katta ahamiyat kasb etadi. Raqibimiz — O‘zbekiston termasi. Qatar futbolchilari ushbu yurt termasini juda yaxshi biladi. O‘rta osiyoliklar yetarlicha salohiyatga ega va ular o‘zaro o‘yinlarda ko‘proq g‘alaba qozongan.
Ammo Dohaga uchib kelgan tarkib, asosan, yoshlardan iborat va bu o‘tgan yilgi kuchli tarkibdan farq qiladi. Bosh murabbiyi Qosimov ko‘proq milliy chempionatda to‘p suradigan futbolchilarga tayanmoqda. Aynan shu tarkib bilan ular Osiyo o‘yinlarida ishtirok etgandi.
Bugungi o‘yinda Qatar ijobiy natijani qayd etishi va Livanga qarshi o‘yinga asosiy tarkibni aniqlab olishi mumkin”, — deyiladi nomlari yuqorida tilga olingan nashrlarda.
Eslatib o‘tamiz, O‘zbekiston futbolchilarining Qatar U-22 terma jamoasiga qarshi o‘yini bugun Toshkent vaqti bilan 21:30 da boshlanadi.